Ole Stavad (S), 2003-05-13:
Jeg er enig med skatteministeren i, at man altid kan diskutere, om man skal sende alt muligt over.
Men derfor vil jeg godt, da jeg synes, at det var en forkert bemærkning i den her sag, spørge skatteministeren
Det er Landsskatteretten, der er selve temaet, der er selve genstanden for denne her lovændring, og der er nogle meget centrale og i øvrigt meget stærke indvendinger og bekymringer fra Landsskatteretten.
Er det derfor ikke udtryk for, i den udstrækning ministeren ikke har fået oplysningerne tilstrækkelig tidligt og Folketinget ikke har fået det, at vi ikke har det rigtige grundlag at træffe beslutning på i denne her sag? Er skatteministeren ikke enig i det?
Jeg beklager, men også dette forslag er jo et forslag, som har nogle meget vidtgående konsekvenser for vort skattesystem.
Skatteministeren foreslår og har fået tilslutning af et flertal til, at hvis man er tilstrækkelig højtlønnet, skal man fremover have mulighed for at få udbetalt en ikke ubetydelig del af sin løn i form af aktieoptioner, medarbejderaktier m.v. med den virkning, at man ikke længere skal beskattes efter lønindkomst, men efter aktieindkomst.
Det betyder for det første, at man selv kan bestemme, hvornår man vil beskattes, og det er jo i sig selv en god ting for dem, der er omfattet af ordningen.
For det andet betyder det, at der i et ret tilfældigt system kan være skattegevinster på op til over 40 pct. at hente ved at få udbetalt sin løn på denne måde.
Jeg skal ikke trætte Folketinget i lang tid, men bare sige, så det ikke kan misforstås: Det er fuldstændig uacceptabelt, og man skulle egentlig mene, det er bemærkelsesværdigt, at Dansk Folkeparti og partiet Venstre med statsministeren i spidsen, der jo holder mange festtaler om, at når der skal gives lettelser i skattesystemet, skal de gives til dem, der har de små jævne indkomster, kan gå ind for forslaget.
Her har vi i hvert fald et forslag, der meget præcist er målrettet mod den gruppe, der har de allerhøjeste indkomster, og lettelserne i forslaget ligger langt ud over det, vi diskuterede i fredags, hvor regeringens og i øvrigt også Socialdemokratiets skatteforslag var til første behandling.
Forslaget er målrettet mod dem, der har de højeste indkomster, og endnu en gang bliver der færre penge til at drive velfærdssamfundet.
Derfor er det selvfølgelig et forslag, der er lodret imod de holdninger, vi står for i Socialdemokratiet, og derfor må vi sige, at de, der under sidste valgkamp gjorde indsigelser over, at det var svært at få øje på forskellene i dansk politik, behøver hverken at tage brillerne eller luppen frem i dag.
Når man ser den politik, som den nuværende regering præsenterer Folketinget for på område efter område, er det klart, hvilke veje der er at vælge imellem.
Hvis det er sådan, at man vil fortsætte undergravningen af vort velfærdssamfund ved at fjerne indtægterne til at finansiere indsatsen for de ældre, for sygehusene og for en god folkeskole ude i vore kommuner, har man stemt rigtigt, hvis man stemte på de nuværende to regeringspartier og Dansk Folkeparti.
Men hvis det er sådan, at man ønsker at sikre et velfærdssamfund, som vi alle sammen kan være glade for og stolte over, og som jeg er overbevist om, at flertallet af danskerne fortsat ønsker sig - ja, så må man finde et andet flertal, der fører en anden politik end den, som den nuværende regering og ikke mindst den nuværende skatteminister fremlægger for Folketinget.